Titus Ampius Balbus
Titus Ampius Titi filius Balbus  e tribu Horatia (floruit medio primo saeculo a.C.n.) fuit senator Romanus qui provinciae Asiae praefuit. Partes Pompeianas vel, si ita malueris, senatorias bello civili secutus tam acriter ad bellum adversus Caesarem  incitabat ut a Caesarianis tuba belli civilis  appellaretur. Vitas magnorum virorum litteris mandare quoque studebat nec in scriptis hodie deperditis Gaio Iulio Caesari parcebat.

De cursu honorum 
 63 a.C.n. tribunus plebis cum Tito Labieno per populum honores inauditos Pompeio decrevit, ut ei ludis circensibus et scaenicis coronam auream gerere liceret atque etiam circenses spectare triumphali habitu ornatus.
 59 a.C.n. Praetor
 58-57 a.C.n. Proconsul Asiae, quod ostendunt cistophori Ephesiani, Pergamenses, Laodicenses, Trallenses eius nomen praeferentes
 57-56 a.C.n. Ciliciam fortasse post Asiam  pro praetore rexit
 55 a.C.n. frustra consulatum petivit. Quamvis suffragante Pompeio repulsam rettulit.
 Anno 49 a.C.n. ineunte, Caesare Italiam invadente, Titus Ampius dilectus  Capuae strenue habebat ut milites Pompeio praestaret. Aestate eiusdem anni legatus pro praetore in Asia versabatur, ut ex actis publicis a Iudaeo historico Flavio Iosepho nobis servatis apparet.
 48 a.C.n. post cladem Pharsalicam pecuniam Dianae Ephesiae in templo servatam fugiens tollere volebat quidem sed Caesare properanter adveniente ab incepto prohibitus est
 46 a.C.n. a Caesare qui eum exsilio multaverat veniam cum per alios tum etiam per Ciceronem impetravit ; certe Romam redire ei licuit. Quo nuntiato Cicero epistulam gratulatoriam, ubi operam in ea re a se datam demonstrabat, Ampio Balbo misit, quam epistulam hodieque legere possumus.

Notae 

Tribuni plebis
Praetores
Proconsules Asiae
Auctores Latini antiqui
Historici Romani antiqui
Scriptores Italiae antiquae